כבוד נשיא המדינה מר יצחק הרצוג ורעייתו הגב׳ מיכל הרצוג, אורחות יקרות, אורחים יקרים, קהילת אורנים, ערב טוב.

אורנים הוא ״מקום אחר״.

מי שרוצה להיות כמו כולם, אמר אלברט איינשטיין, מגיע לאותם מקומות אליהם מגיעים כולם, אבל מי שבוחר להיות שונה ובוחר בדרך שונה, מגיע למקומות שאף אחד אחר לא היה בהם. מקום כזה הוא אורנים.

אורנים הוא מקום אחר בהיצע האקדמי של תארים שהוא מציע. אין עוד מכללה לחינוך ואין עוד מכללה אקדמית בכלל שמציעה את מנעד התארים האלה. אורנים הוא מקום אחר במובן הפיזי והכי בנאלי של המילה בזכות הקמפוס הירוק שהוא בית לפעילות אקדמית שוקקת של מאות חברות וחברי סגל אקדמי בשלוש פקולטות – מדעי הרוח והחברה, חינוך ולימודים מתקדמים – פקולטות מלאות עשייה בהוראה, בהכשרת עובדות ועובדי חינוך והוראה, במחקר ובשירות לקהילה; פקולטות בהן לומדים קרוב ל 3,000 תלמידות ותלמידים לתואר ראשון, תואר שני ולתעודות הוראה.

אורנים מפעיל לצד ובמשולב עם המערכת האקדמית את מרכז קמה לקהילה, מנהיגות והשראה, בית ספר בינלאומי, גן בוטני, גלריה לאמנות ישראלית, את אוספי הטבע של בית מרגולין, בית ספר למחוננים, מרכז בהקמה ליזמות-טכנו פדגוגית, מרכז קשת למען סטודנטיות וסטודנטים עם צרכים מיוחדים, מרכז מרים רות לספרות ילדים, יחידה לחיים משותפים, את המכון הישראלי לגיל הרך, את תכנית מנהיגי העתיד לתלמידות ותלמידים יוצאי אתיופיה, רשות מחקר, את כתב העת האקדמי דברים ואת כתב העת היצירתי קו נטוי, כולן פעילויות הנעות לצד ובמשולב עם העשייה האקדמית והסגל האקדמי, ועוד היד נטויה.

וכל המפעל הענק הזה לא יכול היה לנוע ללא מאות עובדות ועובדי מינהל מסורים המגיעות ומגיעים מדי יום לקמפוס היפה הזה, ואשר בזכות השקעתם צולחת ספינת הענק הזו את דרכה.

בקמפוס שלנו אנחנו גם גאים לארח את תיכון שקד, את מרכז מנדל למנהיגות בצפון, את המכינה הקדם-צבאית של החלוץ ופעילויות אחרות העולות בקנה אחד עם תפיסת עולמנו.

חברות, חברים, אורחות ואורחים יקרים – אין עוד מקום כזה.

אורנים הוא מקום אחר גם בזכות התפיסה האידיאולוגית העומדת בבסיס כל הפעילות הזו והבאה לידי ביטוי הן בכבוד שאנחנו רוחשים בקמפוס לריבוי-התרבויות של הבאות והבאים בשעריו, והן בפעילות המעורבות החברתית המסועפת שלנו ברחבי המדינה.

אורנים, שהוקם לפני 70 שנה על ידי התנועה הקיבוצית, הוא מעוז לחינוך הומניסטי-פרוגרסיבי ברוח ערכי תנועת העבודה המסורתית – התנועה הסוציאל-דמוקרטית הציונית הישראלית. איננו מתביישים בזאת. בחברה המקוטבת, החומרנית, מקדשת הכוח שבה אנחנו חיים, אנו מניפים את דגל הערכים הליברליים בהם אנו מאמינים, לא כהתרסה או כתב אישום, אלא משום שיש לנו אמונה, ויש לנו אידיאולוגיה, ויש לנו נתיב שלאורו אנחנו הולכים.

אנחנו מאמינים שבני האדם ובנות חווה נולדו שווים, אנחנו מאמינים שהשכלה ראויה מחייבת העמקה במדעי הרוח, אמונה במדע, ומחוייבות לחברה בה אנו חיים. מדי שנה אנחנו בוגרים מאות מורות ומורים עתידיים למערכת החינוך הישראלית, אבל אנחנו מאמינים שאלה שיצאו משערינו בין אם בחרו במקצוע ההוראה, בין בעיסוק במלאכות תומכות חינוך וטיפוליות, בין אם בחינוך חברתי וקהילתי ובין אם בכל דרך חיים אחרת (ואתם עוד תשמעו הערב לאן הגיעו בוגרותינו ובוגרינו בחברה הישראלית), הן נושאות ונושאים איתם עולם ערכים ייחודי ושלם שאנחנו מכנים רוח אורנים.

בזכות השונות והאחרות שלה, אורנים הוא בית למגוון האנושי הגדול ביותר האפשרי במדינת ישראל. אנחנו מאמינים שכל אחת ואחד יכול להרגיש באורנים בבית ואנחנו פועלים למען ההרגשה הזו כבר 70 שנה.

והאמינו לנו, זה לא קל להיות אחר, המערכות שמסביבנו היו מעדיפות שנהיה כמו כולם. מעל הבמה הזו אני קורא לכל מי שידו בקביעת עתידנו – הניחו לנו להיות שונים. ״הלילה משגיח על ברואיו״, כתבה המשוררת הצ׳יליאנית כלת פרס הנובל לוסילה גודוי אלקיאגה הידועה יותר בשם העט גבריאלה מיסטרל, ״הלילה משגיח על ברואיו, מלבד על עצי האורן שלעולם אינם משתנים...״

יום הולדת שמח לאורנים וברכת ברוכות וברוכים הבאים לכל הבאות והבאים לחגוג איתנו הערב.